Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 44/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012.

»Aprutino Pescarese«

EU-nr.: PDO-IT-1526-AM05 – 15. januar 2018

BOB (X) BGB ( )

1. Ansøgende sammenslutning og legitim interesse

Consorzio di tutela dell’olio extravergine di oliva Aprutino Pescarese [sammenslutning til beskyttelse af Aprutino Pescarese ekstra jomfruolie] med hovedsæde på adressen Piazza Garibaldi 7, 65019 Pianella (PE). Denne sammenslutning opfylder kravene i artikel 13, stk. 1, i ministerielt dekret nr. 12511.

2. Medlemsstat eller tredjeland

Italien

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☒ Geografisk område

☒ Bevis for oprindelse

☒ Produktionsmetode

☒ Tilknytning

☒ Mærkning

☒ Andet: Emballageformerne er blevet ændret, henvisninger til kontrolorganet er blevet tilføjet, og ordet »kontrolleret« er i hele varespecifikationen blevet erstattet af ordet »beskyttet«, når der henvises til oprindelsesbetegnelsen.

4. Type ændring

☐ Ændring - der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 - af varespecifikationen for en registreret BOB eller BGB.

☒ Ændring - der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 - af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

5.1. Beskrivelse af produktet

De foreslåede ændringer følger hovedsageligt af anvendelsen af det ajourførte glossar og de ajourførte henvisninger, såsom henvisningerne i bilag V til den organoleptiske vurdering af jomfruolie som omhandlet i Kommissionens gennemførelsesforordning (EU) nr. 1348/2013.

Der henvises navnlig til vurderingen af »frugtagtig«.

Grænseværdien for K270-parameteret er forhøjet fra 0,15 til 0,17 (hvilket stadig er langt under den lovbestemte grænseværdi på 0,22), eftersom denne værdi kan stige som følge af tilstedeværelsen af oxiderede former af umættede fedtsyrer samt i forbindelse med højere koncentrationer af phenoler, forudsat at dette parameter fastsætter tilstedeværelsen af molekyler med tre konjugerede dobbeltbindinger. Grundet phenolers høje næringsværdi har producenter af ekstra jomfruolie i den seneste tid haft en tendens til at fremrykke høstdatoen for at udvinde en olie med en højere ernæringsmæssig (nutraceutisk) værdi.

Parameteret for polyphenoler, som den gældende varespecifikation har fastlagt til ≥ 100 ppm, er blevet erstattet med en phenolværdi (udtrykt i mg/kg tyrosol) på ≥ 100 mg/kg for at bringe metoden til bestemmelse af disse stoffer i overensstemmelse med det, der er angivet af Det Internationale Olivenråd i dokument COI/T.15/NC nr. 3/.

Henvisningen til ministeriet for landbrug, fødevarer og skovbrugs kompetence til at tilføje yderligere parametre er udgået, da den henviser til tidligere national praksis, der ikke længere er i kraft.

Oliesyreindholdet er blevet bragt i overensstemmelse med EU-forordningen, hvorved den øvre grænseværdi reduceres fra 85 % til 83 %.

Visse krav og bestemmelser er også udgået, da de ministerielle dekreter, som de hidrører fra, er blevet ophævet, og de er derfor ikke længere relevante.

Ordlyden i artikel 6:

— farve: fra grøn til gul

— aroma: middel til høj frugtagtig karakter

— smag: frugtagtig

— det maksimale syreindhold udtrykt i vægtprocent oliesyre overstiger ikke 0,6 g pr. 100 g olie

— point i paneltesten: ≥ 6,5

— peroxidtal: ≤ 12 mEq O2/kg

— K270: ≤ 0,15

— oliesyre: 68-85 %

— polyphenoler: ≥ 100 ppm.

De øvrige fysisk-kemiske parametre, som ikke er udtrykkeligt nævnt, skal overholde den gældende EU-lovgivning.

I hvert olivenproduktionsår udtager sammenslutningen til beskyttelse et passende antal prøver af olie med den beskyttede oprindelsesbetegnelse »Aprutino Pescarese« og bevarer dem under optimale betingelser, så de kan anvendes som referencestandarder i forbindelse med udførelsen af organoleptiske prøvninger.

Efter anmodning fra interessenter kan ministeriet for landbrug, fødevarer og skovbrug indføre alternative fysisk-kemiske og organoleptiske parametre, der er udarbejdet for bedre at kunne karakterisere betegnelsens identitet.

Betegnelsen for olien i emballeringsstadiet må kun finde sted under overholdelse af proceduren fastlagt i ministerielt dekret nr. 573 af 4. november 1993, hvad angår fysisk-kemisk og organoleptisk prøvning.

er ændret til:

— farve: fra grøn til gul

— organoleptisk vurdering (paneltest): — lav til medium frugtagtig karakter (0,0 < median ≤ 6,0) med urteagtige noter og/eller et strejf af grønne mandler og/eller artiskok og/eller tomat — lav til medium bitterhed (0,0 < median ≤ 6,0) — lav til medium skarphed (0,0 < median ≤ 6,0) — fravær af fejl (median = 0,0)

— frit syreindhold udtrykt som oliesyre: højest 0,6 %

— peroxidtal: ≤ 12 mEq O2/kg

— K270: ≤ 0,17

— oliesyre: 68-83 %

— phenoler (udtrykt i mg/kg af tyrosol): ≥ 100 mg/kg.

5.2. Geografisk område

Det geografiske område er blevet omformuleret, hvorved alle henvisninger til veje, grøfter osv. er blevet slettet, og henvisninger til de berørte kommuners samlede forvaltningsområde er blevet tilføjet med henblik på en præcis og entydig afgrænsning af det geografiske område.

Produktionsområdet er også blevet udvidet til at omfatte kommunerne Abbateggio, Brittoli, Bussi sul Trino, Ceramico Terme, Farindola, Lettomanopello, Nocciano, Pescara, Popoli, Roccamorice, Salle, Sant’Eufemia a Maiella, Serramonecesca og Villa Celiera.

De nye kommuner er blevet tilføjet grundet behovet for at ændre produktionsområdet til at omfatte kommuner med områder, der som følge af historiske grunde, jordbundsforhold og klimatiske egenskaber samt den territoriale sammenhæng producerer olie, der er identisk med olie med den beskyttede oprindelsesbetegnelse »Aprutino Pescarese«. Da det geografiske område blev afgrænset i 1998, blev disse områder ikke medtaget, da de oliven, som blev dyrket i områderne, næsten udelukkende blev brugt til avlernes eget forbrug, og producenterne var derfor ikke interesserede i at blive omfattet af den beskyttede oprindelsesbetegnelse.

Disse områder har nu i flere år oplevet et opsving takket være unge landbrugere, der dyrker oliven i erhvervsøjemed, og på baggrund heraf er der sket en stigning i anmodninger fra producenter i disse kommuner om at udvide produktionsområdet.

5.3. Bevis for oprindelse

— Der er tilføjet en artikel om bevis for oprindelse, som ikke var at finde i den gældende varespecifikation, med følgende ordlyd: »Artikel 8 Bevis for oprindelse 1. Alle produktionsprocessens forskellige faser overvåges, og de forskellige input og output registreres. På denne måde samt ved at registrere olivenlundene, producenterne, forarbejdningsvirksomhederne, mellemhandlerne og emballeringsvirksomhederne på lister, som kontrolinstansen fører til dette formål, ved at føre registre over produktionen, lagringen og emballeringen og ved rettidigt at indberette de producerede mængder til kontrolinstansen sikres produktets sporbarhed. 2. Alle fysiske og juridiske personer, der er opført i de pågældende registre, underkastes kontrol fra kontrolinstansens side i overensstemmelse med bestemmelserne i varespecifikationen og den pågældende kontrolplan.«

5.4. Dyrkning

Artikel 4, stk. 2, i varespecifikationen er ændret, idet begrænsningen for plantningsafstanden er blevet fjernet for nye plantager. Denne skal i henhold til den gældende varespecifikation være 6x6 m eller 6x7 m.

Den nuværende ordlyd:

2. Plantningsafstanden og beskæringsmetoderne skal være de almindeligt anvendte og må under ingen omstændigheder påvirke olivenernes eller oliens egenskaber. Plantningsafstanden for nye plantager skal være enten 6x6 m eller 6x7 m.

er ændret til:

2. Plantningsafstanden og dyrknings- og beskæringsmetoderne skal være de almindeligt anvendte og må under ingen omstændigheder påvirke olivenernes eller oliens egenskaber.

Fjernelsen af denne begrænsning opfylder producenternes behov for mindre streng olivenplantageforvaltning. I adskillige rundspørger blandt producenter angav disse, at der er et stort udsving i antallet af oliventræer på en hektar i en olivenplantage, og at denne tæthed afhænger af flere faktorer, såsom træernes alder, sorten, de anvendte dyrknings- og beskæringsmetoder, jordens frugtbarhed, retning osv.

Alle disse parametre kan have en betydelig indvirkning på forholdet mellem hvert enkelt træ og dets konkurrenter.

Det samme gør sig gældende for dyrknings- og beskæringsmetoderne, som, når det kommer til oliventræer, primært skal koncentreres om at opretholde den rette balance mellem plantevækst og frugtudbytte.

Det synes derfor begrænsende på forhånd at fastsætte en præcis afstand mellem træerne eller at specificere bestemte dyrkningsmetoder i betragtning af de forskellige forhold, der kan gøre sig gældende. Det er mere fornuftigt at følge et generelt princip, navnlig »for at opretholde en god balance mellem plantevækst og frugtudbytte«.

Artikel 4, stk. 3, er blevet ændret.

Den nuværende ordlyd:

3. Det maksimale udbytte af oliven pr. hektar må ikke overstige 9 000 kg.

er ændret til:

3. Det maksimale udbytte af oliven fra olivenplantager, der anvendes til produktionen af ekstra jomfruolie med beskyttet oprindelsesbetegnelse, må ikke overstige 9 000 kg pr. hektar for plantager med specifikke planter, og det gennemsnitlige udbytte ikke må overstige 50 kg pr. træ i blandede plantager.

Denne ændring er foretaget som følge af behovet for at tilføje en referenceværdi for udbyttet pr. træ med henblik på bedre at kunne afspejle det forhold, at blandede olivenplantager er meget typiske i det geografiske produktionsområde.

Artikel 4, stk. 4, er blevet ændret, hvorved tolerancen for udbytter er steget fra 20 % til 22 %.

Den nuværende ordlyd:

Selv i usædvanligt gode år skal udbyttet udvælges med omhu, og det samlede udbytte må ikke overstige de øvre grænseværdier, som angivet ovenfor, med mere end 20 %.

er ændret til:

Selv i usædvanligt gode år skal udbyttet udvælges med omhu, og det samlede udbytte må ikke overstige de øvre grænseværdier, som angivet ovenfor, med mere end 22 %.

Klimaforandringerne, som på nuværende tidspunkt finder sted i det afgrænsede geografiske område, har ført til en betydelig stigning i de gennemsnitlige vintertemperaturer og øget nedbør i foråret og sommeren. Disse faktorer har en stadig stigende indvirkning på olivendyrkningssektoren, og der er et tydeligt udsving i udbyttet, hvor nogle år giver udbytter, som ligger betydeligt under gennemsnittet, og andre år giver høje udbytter.

I denne sammenhæng foreslår vi at øge tolerancen fra 20 % til 22 %, så det bliver tilladt at presse det udbytte, der overstiger de øvre grænseværdier, i usædvanligt udbytterige år.

Artikel 4, stk. 5, er blevet ændret, hvorved høstperioden kædes sammen med starten af modningsperioden i stedet for en dato.

Den nuværende ordlyd:

Olivenerne høstes mellem den 20. oktober og den 10. december i hvert år.

er ændret til:

Olivenerne høstes mellem starten af modningsperioden og den 10. december i hvert år.

Høstperioden er blevet ændret, da det i de seneste år er blevet tydeligt, at klimaforandringerne fremskynder modningsprocessen, hvilket har en betydelig indvirkning på høstperioden. Dette er af stor betydning for kvaliteten, hvad angår både olivenernes egenskaber (f.eks. sundhed) og oliens egenskaber (højere indhold af phenoler).

Af denne årsag foretrækkes det at kæde starten af høsten sammen med en visuel indikator, især når olivenerne begynder at modne, hvilket hvert år afhænger af vejrforholdene. Denne beslutning sikrer i højere grad oliens generelle kvalitet, som kan opnås.

Det bør også bemærkes, at de to vigtigste sorter, der indgår i varespecifikationen for olie med den beskyttede oprindelsesbetegnelse »Aprutino Pescarese«, Leccino og Dritta, er kendetegnet ved henholdsvis tidlig og middeltidlig modning, og der er derfor et større behov for en mere fleksibel definition af starten af høstperioden.

5.5. Tilknytning

— En artikel om tilknytning var ikke medtaget i den nuværende varespecifikation, men er blevet tilføjet i resuméarket.

De dele, der er tilføjet til artiklen om tilknytning, svarer således til litra d), e) og f) i resuméarket, hvis indhold stammer fra dokumentet med titlen »Relazione Tecnica e Storica della D.O.P. Aprutino Pescarese« [teknisk og historisk rapport om olie med den beskyttede oprindelsesbetegnelse »Aprutino Pescarese«], som fremgår af filen, der anvendes til registrering. Afsnittet er også blevet suppleret med oplysninger, der viser forholdet mellem produktets særlige egenskaber og det geografiske område.

Den nye artikel har følgende ordlyd:

"Artikel 10 Tilknytning til området I provinsen Pescara er der siden tidernes morgen blevet dyrket oliven, hvilket fremgår af historiske data, som kan dateres tilbage til romertiden. Olivendyrkning fremgår af en lang række gamle familiers våbenskjolde, som viser enten oliventræer eller -grene. Olivendyrkning har spillet en væsentlig rolle for områdets historie, landskab og økonomi. Det bør også bemærkes, at et vigtigt aktuelt bevis på tilstedeværelsen af olivendyrkning i provinsen Pescara fremgår af de litterære værker af Gabriele D’Annunzio. Den beskyttede oprindelsesbetegnelse for ekstra jomfruolie i det pågældende område er ikke alene berettiget af den stærke tilstedeværelse af dyrkning, men også af den omfattende udbredelse af olie som værende grundlaget for de kulinariske traditioner i provinsen Pescara. Oprindeligt hed hele området Aprutinum, senere blev det kaldt Aprutina, og det er herfra valget af navnet Aprutino stammer. Desuden beror denne århundredgamle tilstedeværelse af olivendyrkning i området på jordbunds- og klimaforhold, der fremmer træets naturlige vækst. Blot et par kilometer fra kysten er der lette bakker, som er velegnede til denne afgrøde. Et system af gensidig udveksling og sociale, kulturelle og erhvervsmæssige relationer er blomstret op omkring olivendyrkning i området, herunder festivaler, fælles udstillinger blandt producenter og tæt forbundne oliemøller, hvilket skaber et net af værdifulde og fordelagtige aktiviteter. Inden for 20-30 kilometer strækker produktionsområdet for ekstra jomfruolie med den beskyttede oprindelsesbetegnelse »Aprutino Pescarese« sig fra kystnære skråninger til de højeste forbjerge inde i landet og udgør med sine forskellige strukturer og produktionsegenskaber dermed et landskab, der er typisk for olivendyrkning. Jordbunden varierer fra de indre landområder til bakkerne og herfra til kysten. Forbjergene har også en kalkholdig jordbund, som stammer fra opløsning af kalksten med høj permeabilitet fra mesozoikum og overvejende fra kridttiden, og denne udgør den centrale del af Appenninerne. Jordbunden er generelt set grov, lav og med lav frugtbarhed. Det underliggende bakkede område, som hviler på formationer af mergel og miocænsk ler i de højereliggende områder og pliocæne formationer længere nede, består overvejende af en fast jordbund med moderat frugtbarhed, som afhængigt af området indeholder lerholdig kalksten og kompakt ler, jordholdig kalksten og sandsten. I det smalle kystområde og langs dalene er jordbunden sandet og indeholder silikatholdig ler, den er dyb, af medium densitet, frisk og meget frugtbar. En lang række oliventræsorter har akklimatiseret sig til og udviklet sig i dette landskab, selv om de vigtigste og mest udbredte er Leccino og Toccolana i den indre region og Dritta på de mest åbentliggende kystnære bakker. Disse tre sorter er derfor de primære kilder til råvarerne til produktionen af olie med den beskyttede oprindelsesbetegnelse »Aprutino Pescarese«. Klimaet varierer også fra kysten til forbjergene inde i landet, hvor vinterperioden er koldere. Her er den årlige gennemsnitstemperatur 13,5 °C, mens den i de bakkede og kystnære områder, hvor der er mere tempererede forhold, er omkring 14,8 °C. Disse rimeligt milde klimaforhold medfører en mindre syntese af mættede fedtsyrer sammenlignet med oliesyre og andre umættede fedtsyrer. Som følge heraf udgør oliesyreindholdet mere end 75 % af det samlede syreindhold. Den årlige nedbørsfordeling er primært koncentreret omkring foråret. Sommerperioden er normalt meget tør og kun sjældent afbrudt af kraftigt regnvejr. Nedbørsmængden er størst i slutningen af efteråret og mellem februar og april. Den gennemsnitlige årlige nedbørsmængde er omkring 700 mm. Dette giver sorterne Toccolana og Dritta en høj koncentration af phenoler og gør det muligt for sorten Leccino at opnå en koncentration af phenoler på langt over 100 mg/kg.

5.6. Mærkning

Artikel 7 vedrørende betegnelsen og præsentationen er blevet ændret.

Stk. 3, som har følgende ordlyd, er blevet slettet:

»Det er dog tilladt at anvende navne, firmanavne og forhandlermærker, blot de ikke er af rosende karakter eller vildleder køberen med hensyn til geografiske navne, navnlig med hensyn til geografiske navne, der henviser til områder, hvor der produceres olier, og som er omfattet af en kontrolleret oprindelsesbetegnelse.« Det blev besluttet at slette dette stykke, da der i løbet af årene havde været mange problemer forbundet med tolkningen heraf, både for producenter og for kontrolinstansen. Der er blevet tilføjet et særligt stykke, som vedrører brugen af det fakultative kvalitetsudtryk »bjergprodukt« på mærkningen. Det lyder som følger: »Under henvisning til artikel 4 i forordning (EU) nr. 665/2014 må udtrykket »bjergprodukt« anvendes på mærkningen i de områder, der opfylder kravene.«

5.7. Andet

Kravene til producenter om at emballere olien i beholdere fremstillet af bestemte materialer med en bestemt kapacitet er blevet slettet.

Den nuværende ordlyd:

»Den ekstra jomfruolie »Aprutino Pescarese« skal emballeres med henblik på markedsføring i en glas- eller hvidblikbeholder med en maksimal kapacitet på 5 liter.« er ændret til: »Den ekstra jomfruolie »Aprutino Pescarese« kan emballeres med henblik på markedsføring i enhver beholder, der er tilladt i henhold til den gældende lovgivning, med en maksimal kapacitet på 5 liter.«

Denne ændring er foretaget som følge af behovet for, at producenter tilpasser deres emballageformer til markedskravene.

— - Der er tilføjet en artikel om kontrol, som ikke var at finde i den gældende varespecifikation, med følgende ordlyd: »Artikel 9 Kontrol Produktets overensstemmelse med varespecifikationen kontrolleres af en kontrolinstans i henhold til bestemmelserne i forordning (EU) nr. 1151/2012. Kontrollen af produktets overensstemmelse med varespecifikationen udføres af handels-, industri-, håndværks- og landbrugskammeret i Pescara med hovedsæde på adressen Via Conte di Ruvo 2, Pescara – tlf.:085 45361, E-mail: agricoltura@pe.camcom.it, certificeret E-mail: cciaa.pescara@pe.legalmail.camcom.it.«

ENHEDSDOKUMENT

»Aprutino Pescarese«

EU-nr.: PDO-IT-1526-AM05 – 15. januar 2018

BOB (X) BGB ( )

1. Betegnelse

»Aprutino Pescarese«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.5. Fedtstoffer (smør, margarine, olier m.m.)

3.2. Beskrivelse af produktet med betegnelsen i punkt 1

Ved markedsføringen skal ekstra jomfruolie med den beskyttede oprindelsesbetegnelse »Aprutino Pescarese« besidde følgende egenskaber:

— - farve: fra grøn til gul

— - organoleptisk vurdering (paneltest): — lav til medium frugtagtig karakter (0,0 < median ≤ 6,0) med urteagtige noter og/eller et strejf af grønne mandler og/eller artiskok og/eller tomat — lav til medium bitterhed (0,0 < median ≤ 6,0) — lav til medium skarphed (0,0 < median ≤ 6,0) — fravær af fejl (median = 0,0)

— frit syreindhold udtrykt som oliesyre: højest 0,6 %

— peroxidtal: ≤12 mEq O2/kg

— K270: ≤ 0,17

— oliesyre: 68-83 %

— phenoler (udtrykt i mg/kg af tyrosol): ≥ 100 mg/kg.

3.3. Foder (kun for produkter af animalsk oprindelse) og råvarer (kun for forarbejdede produkter)

Olivenolie med den beskyttede oprindelsesbetegnelse »Aprutino Pescarese« skal fremstilles af følgende olivensorter, som skal udgøre mindst 80 % af træerne i olivenlundene enten hver for sig eller i kombination: Dritta, Leccino og Toccolana.

Olivenlundene kan indeholde andre sorter, forudsat at disse ikke udgør mere end 20 %.

3.4. Specifikke etaper af produktionen, som skal finde sted i det afgrænsede geografiske område

Alle produktionsetaper, dvs. dyrkning, høst og udvinding af olie, skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Olie med den beskyttede oprindelsesbetegnelse »Aprutino Pescarese« skal altid emballeres i området angivet i punkt 4. Dette gør det muligt at bevare produktets organoleptiske og kvalitetsmæssige egenskaber.

For at olien kan bevare sine egenskaber, må den dog ikke udsættes for kraftige temperaturændringer, og den skal opbevares uden oxygen, så olien kan sætte sig og/eller filtreres naturligt. Flytning og transport skal undgås inden emballering for at minimere oxidering. Disse forhold opnås med sikkerhed i oprindelsesområdet i slutningen af produktionsprocessen og gør det muligt at bibeholde oliens organoleptiske egenskaber.

Olie med den beskyttede oprindelsesbetegnelse »Aprutino Pescarese« må først markedsføres, når den er blevet emballeret korrekt.

Den ekstra jomfruolie »Aprutino Pescarese« kan emballeres med henblik på markedsføring i enhver beholder, der er tilladt i henhold til den gældende lovgivning, med en maksimal kapacitet på 5 liter.

3.6. Særlige regler for mærkning af det produkt, som betegnelsen henviser til

Det er forbudt at tilføje en beskrivelse, der ikke er udtrykkeligt nævnt i denne varespecifikation, til betegnelsen »Aprutino Pescarese«, herunder følgende adjektiver: fine (fin), scelto (udsøgt), selezionato (eksklusiv), superiore (meget fin) eller genuino (ægte).

Det er forbudt at anvende supplerende geografiske henvisninger eller geografiske eller topografiske betegnelser, som henviser til kommuner, dele af kommuner eller geografiske områder i det afgrænsede geografiske område.

Under henvisning til artikel 4 i forordning (EU) nr. 665/2014 må udtrykket »bjergprodukt« anvendes på mærkningen i de områder, der opfylder kravene.

Brug af navne på virksomheder, godser og ejendomme og henvisning til pakning i en olivenbedrift eller en sammenslutning af olivenbedrifter eller en virksomhed beliggende i produktionsområdet er kun tilladt, hvis produktet udelukkende er fremstillet af oliven høstet i olivenlunde hørende til den pågældende bedrift.

Den beskyttede oprindelsesbetegnelse »Aprutino Pescarese« skal optræde på etiketten med tydelige bogstaver, der ikke kan slettes, med en farve, der står i skarp kontrast til selve etikettens farve, og på en sådan måde, at den klart kan skelnes fra de andre oplysninger på etiketten.

Produktionsåret for de oliven, som olien er lavet af, skal fremgå af etiketten.

4. Kort angivelse af det geografiske områdes afgrænsning

Oliven, der anvendes til produktionen af ekstra jomfruolie med den beskyttede oprindelsesbetegnelse »Aprutino Pescarese«, skal dyrkes i provinsen Pescara på områder, der er egnet til produktion af olie med de egenskaber og af den kvalitet, som er fastlagt i denne varespecifikation.

Dette område omfatter hele det område, der administrativt udgøres af følgende kommuner i provinsen Pescara: Abbateggio, Alanno, Bolognano, Brittoli, Bussi sul Tirino, Caramanico Terme, Castiglione a Casauria, Cappelle sul Tavo, Carpineto della Nora, Catignano, Cepagatti, Città S.Angelo, Civitaquana, Civitella Casanova, Collecorvino, Corvara, Cugnoli, Elice, Farindola, Lettomanoppello, Loreto Aprutino, Manoppello, Montebello di Bertona, Montesilvano, Moscufo, Nocciano, Penne, Pescara, Pescosansonesco, Pianella, Picciano, Pietranico, Popoli, Roccamorice, Rosciano, S. Valentino in Abruzzo Citeriore, Salle, Sant’Eufemia a Maiella, Scafa, Serramonacesca, Spoltore, Tocco da Casauria, Torre de’ Passeri, Turrivalignani, Vicoli og Villa Celiera.

5. Tilknytning til det geografiske område

I provinsen Pescara er der siden tidernes morgen blevet dyrket oliven, hvilket fremgår af historiske data, som kan dateres tilbage til romertiden. Olivendyrkning fremgår af en lang række gamle familiers våbenskjolde, som viser enten oliventræer eller -grene.

Olivendyrkning har spillet en væsentlig rolle for områdets historie, landskab og økonomi. Det bør også bemærkes, at et vigtigt aktuelt bevis på tilstedeværelsen af olivendyrkning i provinsen Pescara fremgår af de litterære værker af Gabriele D’Annunzio.

Den beskyttede oprindelsesbetegnelse for ekstra jomfruolie i det pågældende område er ikke alene berettiget af den stærke tilstedeværelse af dyrkning, men også af den omfattende udbredelse af olie som værende grundlaget for de kulinariske traditioner i provinsen Pescara.

Oprindeligt hed hele området Aprutinum, senere blev det kaldt Aprutina, og det er herfra valget af navnet Aprutino stammer.

Desuden beror denne århundredgamle tilstedeværelse af olivendyrkning i området på jordbunds- og klimaforhold, der fremmer træets naturlige vækst.

Blot et par kilometer fra kysten er der lette bakker, som er velegnede til denne afgrøde. Et system af gensidig udveksling og sociale, kulturelle og erhvervsmæssige relationer er blomstret op omkring olivendyrkning i området, herunder festivaler, fælles udstillinger blandt producenter og tæt forbundne oliemøller, hvilket skaber et net af værdifulde og fordelagtige aktiviteter.

Inden for 20-30 kilometer strækker produktionsområdet for ekstra jomfruolie med den beskyttede oprindelsesbetegnelse »Aprutino Pescarese« sig fra kystnære skråninger til de højeste forbjerge inde i landet og udgør med sine forskellige strukturer og produktionsegenskaber dermed et landskab, der er typisk for olivendyrkning.

Jordbunden varierer fra de indre landområder til bakkerne og herfra til kysten. Forbjergene har også en kalkholdig jordbund, som stammer fra opløsning af kalksten med høj permeabilitet fra mesozoikum og overvejende fra kridttiden, og denne udgør den centrale del af Appenninerne. Jordbunden er generelt set grov, lav og med lav frugtbarhed. Det underliggende bakkede område, som hviler på formationer af mergel og miocænsk ler i de højereliggende områder og pliocæne formationer længere nede, består overvejende af en fast jordbund med moderat frugtbarhed, som afhængigt af området indeholder lerholdig kalksten og kompakt ler, jordholdig kalksten og sandsten. I det smalle kystområde og langs dalene er jordbunden sandet og indeholder silikatholdig ler, den er dyb, af medium densitet, frisk og meget frugtbar.

En lang række oliventræsorter har akklimatiseret sig til og udviklet sig i dette landskab, selv om de vigtigste og mest udbredte er Leccino og Toccolana i den indre region og Dritta på de mest åbentliggende kystnære bakker. Disse tre sorter er derfor de primære kilder til råvarerne til produktionen af olie med den beskyttede oprindelsesbetegnelse »Aprutino Pescarese«.

Klimaet varierer også fra kysten til forbjergene inde i landet, hvor vinterperioden er koldere. Her er den årlige gennemsnitstemperatur 13,5 °C, mens den i de bakkede og kystnære områder, hvor der er mere tempererede forhold, er omkring 14,8 °C. Disse rimeligt milde klimaforhold medfører en mindre syntese af mættede fedtsyrer sammenlignet med oliesyre og andre umættede fedtsyrer. Som følge heraf udgør oliesyreindholdet mere end 75 % af det samlede syreindhold. Den årlige nedbørsfordeling er primært koncentreret omkring foråret. Sommerperioden er normalt meget tør og kun sjældent afbrudt af kraftigt regnvejr. Nedbørsmængden er størst i slutningen af efteråret og mellem februar og april. Den gennemsnitlige årlige nedbørsmængde er omkring 700 mm. Dette giver sorterne Toccolana og Dritta en høj koncentration af phenoler og gør det muligt for sorten Leccino at opnå en koncentration af phenoler på langt over 100 mg/kg.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

Hele varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for ministeriet for landbrug, fødevarer og skovbrug (http://www.politicheagricole.it), klikke på »Prodotti DOP IGP« (øverst i skærmens højre side), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all’esame dell’UE«.

(1) EUT L 343 af 14.12.2012, s. 1.